DA Den Europæiske Unions Tidende CE 84/873

(2004/C 84 E/0966)

SKRIFTLIG FORESPØRGSEL E-0758/04

af José García-Margallo y Marfil (PPE-DE) til Kommissionen

(11. marts 2004)

Om: Opsparernes manglende tillid efter de seneste finansskandaler

Hvilke overvejelser gør Kommissionen sig med hensyn til at give borgerne fornyet tillid til finansmarkederne i lyset af de seneste finansskandaler? Hvilke tiltag agter Kommissionen at iværksætte?

Svar afgivet på Kommissionens vegne af Frederik Bolkestein

(23. april 2004)

Kommissionen er stort set enig i de betænkeligheder, der blev fremført i den beslutning, som Parlamentet vedtog den 11. februar 2004. De fleste af disse betænkeligheder er allerede omfattet af Kommissionens meddelelse om styrkelse af den lovpligtige revision i EU (1), Kommissionens meddelelse om lovpligtig revision i EU: vejen frem (2), handlingsplanen for selskabsret og virksomhedsledelse (3) samt handlingsplanen for finansielle tjenesteydelser (4). Disse handlingsplaner er blevet finjusteret for at tage hensyn til den seneste udvikling.

Den 16. marts 2004 (5) vedtog Kommissionen et forslag, der fundamentalt ændrer det europæiske lovgivningsgrundlag for revisorer. Forslaget præciserer de lovpligtige revisorers pligter, deres uafhængighed og etik gennem indførelse af et krav om ekstern kvalitetssikring og ved at sikre et solidt offentligt tilsyn med revisorhvervet. Dette betyder en væsentlig udvidelse af anvendelsesområdet for det tidligere Rådets ottende direktiv om selskabsret (5), som kun omhandlede godkendelse af lovpligtige revisorer.

Selv om forslaget blev udarbejdet et godt stykke tid før Parmalat-skandalen, er det blevet justeret for at tage hensyn til de specifikke virkninger af den sag. F.eks. omhandler det koncernrevisioner og offentligt tilsyn. På grundlag af erfaringerne fra Ahold-sagen præciserer forslaget også revisionsudvalgets rolle i relation til den interne kontrol med selskabet. I kølvandet på Ahold-sagen hedder det nu specifikt i forslaget, at i tilfælde af offentlige enheder skal revisionsudvalget overvåge effektiviteten af selskabets interne kontrol, interne revision og risikostyringssystemer.

Endvidere vil det i det foreslåede direktiv blive krævet, at aktive revisorer ikke må deltage i styringen af systemet for offentligt tilsyn med revisorer i offentlige enheder — med andre ord hovedsagelig børsnoterede selskaber, banker og forsikringsselskaber.

Yderligere foranstaltninger vil omfatte et forslag, der kræver mere gennemsigtighed i transaktioner med forbundne parter - især med hensyn til brugen af særlige instrumenter. Forslaget vil endvidere indeholde en redegørelse for bestyrelsesmedlemmernes ansvar for regnskaberne og centrale ikke-finansielle informationer samt børsnoterede selskabers offentliggørelse af en årlig ledelsesrapport. Kommissionen vil desuden udstede en henstilling om eksterne bestyrelsesmedlemmers rolle.

Kommissionen vil foreslå et tredje hvidvaskningsdirektiv, hvori der vil blive fastsat mere detaljerede krav om tilstrækkelig årvågenhed i kunderelationerne inden for alle mellemled - lige fra finansieringsinstitutter til tjenesteleverandører. På baggrund af den rolle, som investeringsbanker, vurderingsbureauer og finansanalytikere spillede i Parmalat-sagen, vil Kommissionen analysere, om der er behov for yderligere regulering.

(1) EUT C 236 af 2.10.2003.

(2) EFT C 143 af 8.5.1998.

(3) KOM(2003) 284 endelig udg.

(4) KOM(1999) 232 endelig udg.

(5) KOM(2004) 177 endelig udg.